এদিকে এ আসনের বিএনপির প্রার্থী সাবেক প্রতিমন্ত্রী মেজর (অব.) মনজুর কাদের। ২০০১ সালের নির্বাচনে জোটগত কারণে সিরাজগঞ্জের চৌহালী থেকে নির্বাচন করায় এবং গত তিনটি নির্বাচনে বিএনপির কোনো প্রার্থী না থাকায় এখানে বিএনপির শক্তিশালী কোনো প্রার্থী নেই। বলা যায়, বিএনপি অনেকটা নেতৃত্ব সংকটেই রয়েছে। এ আসনে মনোনয়নপ্রত্যাশা করছেন তাঁতীদলের সহ-সভাপতি ও বিশিষ্ট ব্যবসায়ী আলহাজ ইউনুস আলী। যিনি এলাকাতে হাজী ইউনুছ বলে পরিচিত। তিনি একাদশ জাতীয় সংসদ নির্বাচনে মনোনয়ন পাবেন বলে আশাবাদ ব্যক্ত করেন। এ ছাড়া সাঁথিয়া বিএনপির সদস্য ও সাবেক ছাত্রদল নেত্রী খায়রুন নাহার খানম মিরু ধানের শীষের মনোনয়নের জন্য প্রচারণা চালাচ্ছেন। সাঁথিয়া উপজেলা বিএনপির সাধারণ সম্পাদক বর্তমানে কারাবন্দি শামসুর রহমানও প্রার্থী তালিকায় রয়েছেন। মহাজোটে থাকার কারণে গত দুই নির্বাচনে এ আসনে জাতীয় পার্টি থেকে কেউ প্রার্থী হননি। তবে এবার জাতীয় পার্টির সহ-সভাপতি সরদার শাজাহানের নামও শোনা যাচ্ছে।